Preşedintele comisiei de Regulament a Senatului, Sebastian Grapa a declarat că nu este o noutate faptul că articolul 173 din Regulamentul Senatului trebuia modificat.

”Aţi văzut, de altfel, din votul plenului de ieri că toate forţele politice reprezentate în Senat au fost de acord că acesta trebuie modificat. Modificarea constă în faptul că, dacă până acum articolul 173 spunea că Senatul hotărăşte asupra cererii cu votul secret al majorităţii membrilor săi. Acesta se modifică şi va suna aşa: ”Senatul hotărăşte asupra cererii cu votul secret al majorităţii senatorilor prezenţi”, a spus Grapă, precizând că în comisie s-a înregistrat unanimitate.

El a mai precizat că s-a redus, astfel, cvorumul pentru luarea deciziei, de la două treimi la o majoritate simplă.

”Am uniformizat astfel regulamentul Senatului cu Constituţia şi cu cele două hotărâri ale CCR în vigoare. Astăzi eu voi solicita plenului suplimentarea ordinii de zi a şedinţei Senatului cu acest punct şi bineînţeles aştept un vot”, a mai menţionat Sebastian Grapă.

Plenul Senatului a decis, luni, demararea procedurii de punere în acord a prevederilor Statutului deputaţilor şi senatorilor şi a Regulamentului Senatului, cu prevederile Constituţiei, în urma votului în cazul Şova.

Liderul senatorilor PSD, Ilie Sârbu a declarat în plen că, în urma votului dat în cazul lui Dan Şova, care a stârnit ”comentarii şi discuţii”, propune plenului ”să se facă o adaptare a Statutului senatorilor şi deputaţilor cu prevederile Constituţiei.

Sârbu a precizat că se referă la Legea 96/2006, privind Statutul deputaţilor şi senatorilor, care trebuie pusă în acord cu prevederile articolului 73, alin 2 din Constituţie, având în vedere decizia CC nr. 322/2007, şi a deciziei nr. 990/2008.

Propunerea a fost adoptată de plen cu 117 voturi ”pentru”, un vot împotrivă şi o abţinere.

În urma votului, plenul Senatului a aprobat demararea procedurilor de modificare a articolul 173 din Regulamentul Senatului şi modificarea articolul 24, alin 2, din Legea 96/2006.